Bic vra om verskoningDie omstrede Bic-advertensie Die penvervaardiger Bic het ŉ verskoning op sosiale media gepubliseer ná ŉ “bemagtigingsboodskap” skeefgeloop het. Bic het die omstrede advertensie op sy Facebook-blad gepubliseer om Nasionale Vrouedag te vier. ŉ Vrou verskyn in ŉ snyerspakkie op die advertensie met die byskrif: “Lyk soos ŉ meisie, tree op soos ŉ dame, dink soos ŉ man, werk soos ŉ baas #GelukkigeVrouedag”. Die plasing het ŉ herrie op sosiale media ontketen en die plasing is uiteindelik uitgevee. “Hoekom moet ek soos ŉ kind lyk?” wou een gebruiker weet. “Hoekom moet ek ‘dink’ soos ŉ man, maar ek mag nie soos ŉ man optree nie?” het ŉ ander geskryf. Nóg ŉ gebruiker het dieselfde advertensie gewysig sodat dit eerder lees “Lyk soos jouself, tree op soos jouself, dink soos jyself, werk soos jouself”. “Hello almal. Kom ons begin net om te sê ons is ongelooflik jammer as enigiemand aanstoot geneem het,” het die maatskappy geskryf, toe die kritiek steeds voortgeduur het nadat die advertensie verwyder is. “Dit was nooit ons bedoeling nie, maar ons verstaan waar ons ŉ fout begaan het. Die plasing moes nooit gebeur het nie. Die terugvoer wat ons kry help ons om seker te maak dat só iets nooit weer gebeur nie, en ons waardeer dit.” Dit is nie die eerste keer wat Bic beskuldig word van seksistiese bemarking nie. Sy pienk “Vir haar”-penne wat in 2012 verskyn het, is bemark met die beskrywing dat dit “gemaklik in ŉ vrou se hand pas”. Die komediant Ellen Degeneres het dié advertensie in haar program veroordeel.